Poliisilla on oikeus avata rikoksesta epäillyn puhelin tämän sormenjäljellä ilman suostumusta, kirjoittaa Savon Sanomat. Asiaan on ottanut kantaa eduskunnan oikeusasiamies.

Asiasta oli kannellut poliisin Porissa viime vuonna kiinni ottama mies, jota epäiltiin varkaudesta. Hän ei suostunut selvittämään poliisille asioitaan. Mieheltä löytyi puhelin, jossa poliisi arveli olevan tutkintaa auttavia tietoja. Kun mies ei avannut puhelinta, poliisit avasivat sen ottamalla mieheltä väkisin sormenjäljen puhelimen näyttöön.

Apulaisoikeusasiamies Pasi Pölösen tekemässä ratkaisussa todetaan, että sormenjälkien ottaminen on henkilötuntomerkkien ottamista, jonka saa tehdä epäillylle riippumatta, mistä rikoksesta häntä epäillään. Epäiltyä ei saa pakottaa paljastamaan salasanaa tai pin-lukua, mutta sormenjäljet saa ottaa, kunhan se tehdään niin lievin keinoin kuin tilanteessa on mahdollista.